Številka: 900 – 182/2014 - 4

Datum: 28. 07. 2014

 **Z A P I S N I K**

**28. seje Sveta Četrtne skupnosti Moste**, ki je bila v torek, dne 22. 07. 2014 ob 18.00 uri v sejni sobi na sedežu ČS Moste, Ob Ljubljanici 36 a, Ljubljana.

NAVZOČI ČLANI SVETA: Elvis BALTIĆ, Igor BOLE, Manica BORENOVIĆ, Stanislava Marija FERENČAK MARIN, Mira KLJUČANIN, Jure MATOH, Miha MOHORKO, Breda PŠAG, Danica SIMŠIČ, Radmila ŠEŠIČ, Andrej TORKAR, Jožica VIRANT, Mitja ZAPLATIL.

OSTALI NAVZOČI: Darja GOGALA,Vera SINČIČ, Barbara ŠIVEC – vse SLS MU MOL,

OPRAVIČENI ČLANI SVETA: dr. Branka Berce Bratko, Jakob Lojk, Stanislav Markoja

Navzoče je pozdravila ga. Ferenčak Marin, predsednica Sveta ČS Moste. Vsem članicam in članom, ki so imeli v tem času rojstne dneve, je izrazila čestitke v imenu Sveta ČS in strokovnih sodelavk. Ugotovila je, da je bila seja sklepčna (od 17 članov je bilo ob pričetku navzočih 12 članov).

Predlog dnevnega reda so skupaj z vabili prejeli vsi vabljeni. Predlagala je dopolnitev dnevnega reda, in sicer, da se 3. točka dopolni z vrstico **»** - povezava z BTC (pobuda ga. Ljube Marinček)«, da se 4. točka pri naštevanju v oklepaju dopolni »park Street Wourkout pri Gradu Fužine, delovanje knjižnice na Novih Fužinah, sklep o razpisu volitev v svete ČS«. Navzoči so se s predlagano dopolnitvijo strinjali, zato je bil v razpravo predlagan tako dopolnjen dnevni red. Razprave ni bilo. Predlagano je bilo glasovanje o tako dopolnjenem dnevnem redu, in sicer

**DNEVNI RED:**

1. Predlog zapisnika 27. seje Sveta ČS Moste
2. Finančne zadeve (sejnine članicam in članom Sveta, predvidevanje prerazporeditev sredstev, načrtovanje dela oz. predvidene prireditve in seje do konca mandata)
3. Pobude krajanov in drugih:
* deratizacija Brodarjevega trga 10 (predlog ga.),
* zaščita zelenice ob Brodarjevem trgu 1 (predlog ga.),
* povezava z BTC (pobuda ga.).
1. Poročila o udeležbah, informacije, dokumenti v seznanitev, ČS Moste v medijih, drugo (otvoritev Zavoda Pod strehco-ljudska kuhinja, odgovor Inšpektorata MOL glede gradbene odprtine ob zgradbi Proletarska 4, javna razgrnitev in javna obravnava osnutka DPN za plinovod TE-TOL-Fužine/Vevče, park Street Wourkout pri Gradu Fužine, delovanje knjižnice na Novih Fužinah, sklep o razpisu volitev v svete ČS)
2. Predlogi, pobude, vprašanja članic in članov Sveta ČS Moste

Navzočih je bilo 12 članov, opredeljenih je bilo 12 članov, za predlagani dnevni red je glasovalo 12 članov. Predsednica je ugotovila, da je bil

**DNEVNI RED 28. SEJE SVETA ČS MOSTE SPREJET.**

**AD 1**

**Predlog zapisnika 27. seje Sveta ČS Moste**

Predlog zapisnika so vabljeni prejeli kot gradivo skupaj z vabilom. Ga. Gogala je poročala o realizaciji zapisanega. Razprave ni bilo. Predlagan je bil

**SKLEP 1/28:**

**Svet Četrtne skupnosti Moste Mestne občine Ljubljana je obravnaval in potrdil zapisnik 27. seje Sveta Četrtne skupnosti Moste.**

Navzočih je bilo 12 članov, opredeljenih je bilo 12 članov, za predlagani sklep je glasovalo 12 članov.

**SKLEP 1/28 JE BIL SPREJET**.

**AD 2**

**Finančne zadeve (sejnine članicam in članom Sveta, predvidevanje prerazporeditev sredstev, načrtovanje dela oz. predvidene prireditve in seje do konca mandata)**

Gradivo so vabljeni prejeli skupaj z vabilom, pred pričetkom seje pa so dobili tudi informativni seznam o udeležbah in predvidevanje do konca mandata (to je do 5. oktobra).

Predlagan je bil

**SKLEP 2/28:**

**Sejnine predsednici in članom Sveta Četrtne skupnosti Moste se članicam in članom Sveta Četrtne skupnosti Moste Mestne občine Ljubljana izplačajo glede na dejansko navzočnost na sejah v odgovarjajočem znesku. Za pripravo in potrditev poročila o udeležbi se pooblasti predsednico Sveta in strokovne sodelavke. Potrebne podatke (TRR, davčne številke) preverijo oz. zberejo strokovne sodelavke. Sejnin se ne izplača tistim članicam in članom, ki ne bodo pravočasno predložili potrebnih podatkov (EMŠO) in podpisane izjave o statusu.**

**Predsednico Sveta ČS in predsednico KMVVI se pooblasti za ugotovitev in pripravo prerazporeditve sredstev iz sejnin na drugi splošni material in storitve. Predvidena je prerazporeditev do največ 1.200 €.**

Navzočih je bilo 13 članov (prišel J. Matoh), opredeljenih je bilo 13 članov, za predlagani sklep je glasovalo 13 članov.

**SKLEP 2/28 JE BIL SPREJET**.

Predsednica je povedala, da bodo volitve v svete ČS v nedeljo 5. oktobra. Do takrat pa bi radi še kaj opravili, zato je predstavila načrt dela. Rekla je: »Septembra – Oddelek za varstvo okolja Mestne uprave MOL bo organiziral delavnico na temo tujerodnih invazivnih rastlinskih vrst. Načrtujejo lokacijo v bližini TE TOL. Potekajo dogovori s predavateljem. Mi (Svet ČS) bomo skušali to delavnico organizirati kot sejo Sveta.

Drugega oktobra se načrtuje JESENSKO PRIREDITEV 2014**,** ki smo ji včasih rekliFUŽINIADA in tudi sedaj ima tak naslov, saj bo to nekakšno slovo od mandata in pozdrav novemu mandatu. Organizacijo smo v glavnem poverili Društvu SPM in tudi sedaj že potekajo prvi usklajevalni pogovori, a bo tudi Svet imel v zvezi s tem kar nekaj zadolžitev.

Namen in cilji prireditve: poglabljanje medsosedskih odnosov z druženjem krajanov, negovanje, ohranjanje ljudskega izročila, ki je povezano z ohranjanjem ali poustvarjanjem plesnega, glasbenega, kulinaričnega, oblačilnega in drugega izročila, promocija dela tovrstnih društev, ki gojijo folk-lore (ljudsko znanje) in drugih društev in ustanov okolja, promocija dela Sveta ČS Moste in programov za mlade na območju ČS Moste

Slavnostno sejo bi izvedli pred 5. oktobrom. Velikančka bi izvajali 11. decembra (pakiranje daril pa kakšna dva dni prej).«

Predlagan je bil

**SKLEP 3/28:**

**Z Oddelkom za varstvo okolja se izvede predavanje in delavnico za tujerodne rastline po možnosti kot sejo Sveta ČS Moste, glede česar naj strokovna služba organizira sejo v bližini TE TOL s povabilom večjim društvom.**

**Jesensko prireditev (Fužiniado) se organizira kot sejo Sveta ČS Moste na Preglovem trgu 15 v vsakem vremenu 02. 10. 2014. Odobri se porabo sredstev za oder s streho,** **osvetlitev odra, ozvočenje, tonski tehnik, zdr. dežurstvo, šotori, klopi, mize in druge potrebne zadeve. Predsednico Sveta in strokovno službo se pooblasti za določitev potrebnih sredstev. Organizacijo kot do sedaj soizvaja Društvo SPM.**

**Pripravi se slavnostno sejo 30. 09. 2014 v gostilni Babnik. Naroči se priložnostna priznanja za člane Sveta in strokovne sodelavke ter najbolj zveste aktiviste oz. sodelavce programov ČS.**

**Za izvedbo Velikančka se opravi vse potrebne nabave za obdaritev otrok in izvedbo prireditve, ki bo potekala skupaj s Pravljično tržnico v sodelovanju organiziranja z društvi, predvsem Društvom SPM in Svetovalnico Fužine. V največji možni meri pri pripravi in izvedbi sodeluje Svet ČS Moste. Prireditev bo 11. 12. 2014 v vsakem vremenu na Preglovem trgu 15.**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 3/28 JE BIL SPREJET**.

**AD 3**

**Pobude krajanov in drugih:**

* *deratizacija Brodarjevega trga 10 (predlog ga.),*

Pobudo so vabljeni prejeli z vabili kot gradivo. Predlagan je bil

**SKLEP 4/28:**

**Izvedbo deratizacije se predlaga oziroma zaprosi Odd. za zaščito in reševanje MU MOL in Zavod za zdravstveno varstvo Ljubljana. Za deratizacijo skupnih funkcionalnih površin okrog Brodarjevega trga 10 naj stanovalci uredijo z upravnikom (DONF).**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 4/28 JE BIL SPREJET**.

* *zaščita zelenice ob Brodarjevem trgu 1 (predlog ga.)*,

Pobudo so vabljeni prejeli z vabili kot gradivo. Predlagan je bil

**SKLEP 5/28:**

**ČS Moste odobrava zaščito zelenice ob Brodarjevem trgu 1, zato se OGDP MU MOL predlaga zavarovanje s postavitvijo količkov.**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 5/28 JE BIL SPREJET**.

* *povezava z BTC (pobuda ga.)*.

Pobudo so vabljeni prejeli z vabili kot gradivo. Predlagan je bil

**SKLEP 6/28:**

**Na Oddelek za urejanje prostora MU MOL se naslovi vprašanje, v kateri fazi je povezovanje BTCja z Novimi Fužinami.**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 6/28 JE BIL SPREJET**.

**AD 4**

**Poročila o udeležbah, informacije, dokumenti v seznanitev, ČS Moste v medijih, drugo (otvoritev Zavoda Pod strehco-ljudska kuhinja, odgovor Inšpektorata MOL glede gradbene odprtine ob zgradbi Proletarska 4, javna razgrnitev in javna obravnava osnutka DPN za plinovod TE-TOL-Fužine/Vevče, park Street Wourkout pri Gradu Fužine, delovanje knjižnice na Novih Fužinah, sklep o razpisu volitev v svete ČS)**

*Otvoritve Zavoda Pod strehco-ljudska kuhinja* so se udeležile Virant, Gogala, Šivec. Navzočim je bilo podano poročilo.

*Odgovor Inšpektorata MOL glede gradbene odprtine ob zgradbi Proletarska 4:* so vabljeni prejeli le informativno.

*Javna razgrnitev in javna obravnava osnutka DPN za plinovod TE-TOL-Fužine/Vevče:*

Na seji je bil razdeljen urnik javne razgrnitve in javne obravnave, da bodo člani lahko prišli pogledat in se udeležili obravnave.

*Park Street Wourkout pri Gradu Fužine:* iz odgovora Odd. za šport (člani so ga prejeli na seji), ki je bil namenjen krajanu iz ČS Polje, je razvidno, da bo MOL pri Gradu Fužine postavljala park Street Wourkout. Predlagano je bilo, da navedeni oddelek o tem pove več: kje točno, katere naprave, kaj to sploh je.

*Delovanje knjižnice na Novih Fužinah:* Pred časom je bil marsikateri prebivalec obveščen o elektronski peticiji knjižnice na Novih Fužinah, ki je domnevala, da se bo tja preselil Zavod Mala ulica, ki ga je ustanovil MOL, s tem pa zmanjšala kvadratura površin, namenjena dejavnostim knjižnice.

Knjižnica Nove Fužine stoji sredi gosto naseljenega okolja naše četrtne skupnosti. Že več desetletij je znana kot nosilka družbenega razvoja in zaznana kot podporni socialno-razvojni steber naše lokalne skupnosti. Poleg osnovnega poslanstva organizira in izvaja številne kulturne prireditve, predstavitve knjig in avtorjev, predavanja, razstave, okrogle mize in druga srečanja za naše krajane. Zato je knjižnica na Novih Fužinah lokalno središče za večkulturnost, za obveščanje, izobraževanje, informiranje, uporabo knjig in knjižničnega gradiva, bralno kulturo, za kvalitetno porabo prostega časa, za socialo itd. V razpravi je bilo izrecno poudarjeno, da se knjižnici ne sme zmanjšati kvadratura prostorov za njeno dejavnost, kvečjemu bi se ji morala povečati. Predlagano je bilo, da se izrazi mnenje Sveta ČS Moste, in sicer je bil predlagan

**SKLEP 7/28:**

**Svet ČS Moste se bo zavzemal za nemoteno izvajanje vseh dosedanjih programov in sanacijo ter obnovitev objekta v celoti, tudi z željo in namenom, da se knjižnici omogoči večjo in bolj funkcionalno površino za njihovo dejavnost. Menimo, da bife ne sodi v stavbo, v kateri se izvajajo programi za mlade, otroke in ostale prebivalce Fužin.**

**Prostori SLS MU MOL, ki so trenutno v pritličju se poleg tega, da je v njih poslanska pisarna uporabljajo tudi za izvajanje programa Sveta ČS Moste za prebivalce Fužin in ostalih Moščanov , v preteklosti pa je bila tukaj aktivna izpostava SLS. Zavzemamo se, da se v okolju Novih Fužin ponovno aktivira ta izpostava glede na gosto naseljeno okolje ( cca 15.000 prebivalcev ).**

**Svet ČS Moste podpira nove programe za prebivalce ČS Moste, tako v Fužinah kot v Mostah, če prostorske kapacitete to dopuščajo in s tem, da se obstoječi programi ne zmanjšajo ne po obsegu in ne po kvaliteti.**

**Pričakujemo, da bodo novi programi predstavljeni Svetu ČS Moste z vsebinami, ki jih okolje zaznava kot potrebne.**

Navzočih je bilo 13 članov, opredeljenih je bilo 13 članov, za predlagani sklep je glasovalo 13 članov.

**SKLEP 7/28 JE BIL SPREJET**.

*Sklep o razpisu volitev v svete ČS:* sklep so navzoči prejeli na seji, in sicer kot informacijo.

**AD 5**

**Predlogi, pobude, vprašanja članic in članov Sveta ČS Moste**

Ni bilo predlogov in pobud.

Zapisala:

Darja Gogala

koordinatorka VI

 Stanislava Marija FERENČAK MARIN

 predsednica Sveta Četrtne skupnosti Moste

 Mestne občine Ljubljana